Монгол Улсын Их Хурлын 2018

оны ..... тогтоолын хавсралт 1

**ТӨРИЙН АУДИТЫН ТАЛААР ТӨРӨӨС БАРИМТЛАХ БОДЛОГО**

# Нэг. Ерөнхий мэдээлэл

Монгол Улсад аудитын тогтолцоо нь олон улсын нийтлэг чиг хандлага, хууль эрх зүй, стандарт, арга аргачлалын дагуу хөгжиж байгаа бөгөөд өнөөдрийн байдлаар аудитын төрөл хэлбэрээсээ хамааран төрийн аудит, хувийн хэвшлийн аудитын хуулийн этгээд, дотоод аудит хэлбэрээр үйл ажиллагаагаа явуулж байна.

Төрийн аудитыг улсын хэмжээнд Үндэсний аудитын газар, түүний харьяа аймаг, нийслэл дэх төрийн аудитын газрууд хуулиар хүлээсэн чиг үүргийнхээ дагуу хэрэгжүүлж санхүүгийн тайлангийн, гүйцэтгэлийн болон нийцлийн аудитыг гүйцэтгэж жилд дунджаар 3556 аудитыг холбогдох хууль болон Улсын Их хурлын Төсвийн байнгын хорооны тогтоолд заасан хугацаанд гүйцэтгэдэг.

2017 онд аудитаар 11477.9 тэрбум төгрөгийн зөрчил илрүүлж, 22.4 тэрбум төгрөгийн акт тогтоож, 2,537.9 тэрбум төгрөгийн зөрчил арилгуулах албан шаардлага, 7694 зөвлөмж өгч, зөрчил гаргасан 447 албан тушаалтанд хариуцлага тооцуулан, 87 албан тушаалтны асуудлыг хууль хяналтын байгууллагад шилжүүлж, төсвийн хөрөнгийн зарцуулалтад хяналт тавьж ажилласан. [[1]](#footnote-1)

Улсын хэмжээнд санхүүгийн тайлангийн аудитад хамрагдвал зохих 6200 орчим байгууллага байгаагаас төрийн аудитын байгууллагын орон тоо, хүний нөөц, санхүүгийн боломжоос хамаарч 2100 орчим аудитыг төрийн аудитын байгууллага, 1100 орчим аудитыг хувийн хэвшлийн аудитын хуулийн этгээдээр гэрээний үндсэн дээр гүйцэтгүүлж, нийт 3200 орчим дүгнэлт гаргасан байна.

Холбогдох хууль тогтоомжоор төрийн аудитын байгууллагаас хувийн хэвшлийн аудитын хуулийн этгээдээр санхүүгийн тайлангийн аудитыг гэрээлэн гүйцэтгүүлэхээр зохицуулсан боловч аудитын хуулийн этгээдэд тавигдах шаардлага, хүлээлгэх үүрэг хариуцлага зэрэг нь эрх зүйн зохицуулалтгүй байна.

Олон улсын жишигт аудитын үндсэн төрлүүдээс гадна аудит хийж буй салбараас хамааран байгаль орчны, мэдээллийн технологийн, гамшигийн зэрэг аудитыг хэрэгжүүлж, дотоод хяналтын тогтолцоо, сайн засаглалыг дэмжих үйл ажиллагаа, иргэдэд үзүүлж буй төрийн үйлчилгээг сайжруулахад чиглэсэн хяналт шалгалт, зөвлөн туслах чиг хандлагыг баримтлаж байна.

Харин манай улсын хувьд хянан шалгах чиг хандлага давамгайлж байна. Монгол Улсын нийгэм, эдийн засагт чухал нөлөө бүхий, иргэд, олон нийтийн хүлээлттэй асуудлаар аудитыг гүйцэтгэж, үйл ажиллагааг боловсронгуй болгож сайн засаглал /иргэдийн амьдрал/-д дэмжлэг үзүүлэх оролцоо хангалтгүй байна.

Үндэсний аудитын газар нь Нэгдсэн Үндэсний Байгууллагын Эдийн засаг, нийгмийн зөвлөл (ECOSOC)-тэй тусгайлан зөвлөлдөх эрх бүхий Аудитын дээд байгууллагуудын олон улсын байгууллага болох ИНТОСАИ, уг байгууллагын Азийн байгууллага болох АСОСАИ-н гишүүнээр 1996 онд элсэн, үйл ажиллагаанд нь идэвхитэй оролцож ирсэн.

НҮБ-н Ерөнхий Ассамблейн дээд хэмжээний 70 дугаар чуулганаар “... улс орнуудын хөгжлийн зорилтыг тодорхойлсон Тогтвортой хөгжлийн хөтөлбөр-2030 баримт бичгийг  хэрэгжүүлэхэд ... аудитын дээд байгууллагуудын идэвхи, оролцоог нэмэгдүүлэх замаар сайн засаглалыг дэмжих” чиглэлээр боловсруулсан ИНТОСАИ-н 2017-2022 оны стратеги төлөвлөгөөг баталсан байна.

Уг төлөвлөгөөнд төрийн бүх шатны байгууллагын удирдлагын манлайллыг дээшлүүлж, иргэдийн оролцоо, олон нийтийн итгэлийг нэмэгдүүлэх тэдний ашиг сонирхлыг хамгаалах, төр-хувийн хэвшлийн түншлэлийг хангах, ил тод хариуцлагатай, сайн засаглалыг бүрдүүлэхэд Засгийн газарт дэмжлэг үзүүлэхэд төрийн аудитын салбар ихээхэн үүрэгтэйг тодорхойлж, гишүүн орнуудын аудитын дээд байгууллагуудад хандан “... хөгжлийн чиг хандлагаа тодорхойлсон стратегийн хөгжлийн баримт бичиг” боловсруулан мөрдөж ажиллахыг зөвлөсөн байна.

Гишүүнчлэл бүхий олон улсын байгууллагын зөвлөмж, Монгол Улсын Үндсэн хуулийн 3 дугаар зүйл, Тогтвортой хөгжлийн үзэл баримтлал-2030-д хариуцлагатай, чадварлаг засаглалыг бэхжүүлэхэд төрийн аудитын байгууллага бодитой хувь нэмэр оруулахаар тусгасан байгаа нь тус салбарын хөгжлийн бодлогын зорилт, зорилгыг тодорхойлох хэрэгцээ шаардлагыг бий болгож байна.

Түүнчлэн Иргэдийн төрийн үйл ажиллагааг хянах эрхээ эдлэх нөхцөлийг хангах үүднээс иргэдийг идэвхжүүлж, төр засгийн шийдвэрт нөлөөлөн оролцож, төрийн үйл ажиллагааг хянадаг, идэвхтэй ардчилсан оролцооны соёлыг нэвтрүүлж хэвшүүлэх шаардлага зүй ёсоор урган гарч байна.

# Хоёр. Бодлогын зорилго, зарчим, зорилт

* 1. Бодлогын зорилго
     1. Төрийн аудитын талаар төрөөс баримтлах бодлогын зорилго нь:
        1. Монгол Улсад хүмүүнлэг, иргэний ардчилсан нийгэм бий болгох Үндсэн хуулийн эрхэм зорилго болон “Монгол Улсын тогтвортой хөгжлийн үзэл баримтлал 2030”-ыг хэрэгжүүлэхэд төрийн аудитын байгууллагын идэвх оролцоог нэмэгдүүлэх замаар сайн засаглалыг дэмжиж, зөвлөн туслах үйл ажиллагааг тэргүүлэх чиглэл болгон төрийн аудитыг хөгжүүлэх;
        2. Нэгдсэн Үндэсний Байгууллагын Ерөнхий ассамблейн 2011 оны 66[[2]](#footnote-2) дугаар хуралдааны тогтоолд тусгасан төрийн аудитын суурь зарчмуудыг хангасан, ИНТОСАИ-н олон улсын стандарт зарчмуудад нийцсэн байгууллага болох;
        3. Харилцагч талуудын хамтын ажиллагааг өргөжүүлж, нийгмийн бүхий л салбарыг хамарсан өргөн хүрээний асуудалд үнэлэлт, дүгнэлт өгөх чадварлаг аудитор бэлтгэх тогтолцоо бий болгох замаар аудитын чанар, үр өгөөжийг дээшлүүлэх.
  2. Бодлогыг хэрэгжүүлэхэд баримтлах зарчим
     1. “Аудит бол улс орны тогтвортой хөгжлийн тулгуур хүчин зүйл” гэж үзэж төрийн аудитыг бүс нутагтаа тэргүүлэх хэмжээнд хөгжүүлэх, аудитын нийгэмд оруулах хувь нэмрийг нь нэмэгдүүлэх зорилгоор Монгол Улсын төрөөс аудитыг бодлогоор дэмжих ба дараах зарчимд тулгуурлан хэрэгжүүлнэ. Үүнд:
        1. хууль дээдлэх;
        2. шударга ёсыг хангах;
        3. ил тод бодитой байх;
        4. төрийн аудитын нийтээр хүлээн зөвшөөрсөн зарчим, стандартад нийцэх;
  3. Бодлогын зорилгыг хэрэгжүүлэхийн тулд дараах зорилтуудыг дэвшүүлж байна. Үүнд:
     1. Монгол Улсад хүмүүнлэг, иргэний ардчилсан нийгэм бий болгох Үндсэн хуулийн эрхэм зорилго болон “Монгол Улсын тогтвортой хөгжлийн үзэл баримтлал 2030”-ыг хэрэгжүүлэхэд төрийн аудитын байгууллагын идэвхи оролцоог нэмэгдүүлэх замаар сайн засаглалыг дэмжиж, зөвлөн туслах үйл ажиллагааг тэргүүлэх чиглэл болгон төрийн аудитыг хөгжүүлэх зорилгын хүрээнд:
        1. **Зорилт 1.** Төрийн аудитын үйл ажиллагаанд иргэдийн оролцоог нэмэгдүүлж, хяналттай, хариуцлагатай аудитын тогтолцоог бий болгох;
        2. **Зорилт 2.** “Монгол Улсын тогтвортой хөгжлийн үзэл баримтлал 2030”-ыг хэрэгжүүлэх төрийн аудитын байгууллагын идэвх оролцоог нэмэгдүүлэх;
        3. **Зорилт 3**. Засгийн газар ба төрийн байгууллагуудын хариуцлагатай, ил тод, шударга байдлыг бэхжүүлэн сайн засаглалыг дэмжих.
     2. Нэгдсэн Үндэсний Байгууллагын Ерөнхий ассамблейн 2011 оны 66 дугаар хуралдааны тогтоолд тусгасан төрийн аудитын суурь зарчмуудыг хангасан, ИНТОСАИ-н олон улсын стандарт зарчмуудад нийцсэн байгууллага болох зорилгын хүрээнд:
        1. **Зорилт 1.** Олон улсын төрийн аудитын суурь зарчмуудыг хангах төрийн аудитын хууль эрх зүйн орчинг боловсронгуй болгож, хараат бус байдлыг баталгаажуулж, бэхжүүлэх;
        2. **Зорилт 2.** Төрийн аудитын тогтолцоонд арга зүй, үйл ажиллагаа, зохион байгуулалтын шинэчлэлийг хийж, олон улсын чиг хандлагад нийцсэн, дэвшилтэт технологи бүхий орчин үеийн төрийн аудитын тогтолцоог төлөвшүүлэх.
     3. Харилцагч талуудын хамтын ажиллагааг өргөжүүлж, нийгмийн бүхий л салбарыг хамарсан өргөн хүрээний асуудалд үнэлэлт, дүгнэлт өгөх чадварлаг аудитор бэлтгэх тогтолцоо бий болгох замаар аудитын чанар, үр өгөөжийг дээшлүүлэх зорилгын хүрээнд:
        1. **Зорилт 1.** Төрийн аудитын харилцагч талуудтай харилцах харилцааг хөгжүүлж, төрийн аудитын үйл ажиллагаанд иргэдийн оролцоог нэмэгдүүлэх механизмыг бий болгох;
        2. **Зорилт 2.** Аудитын чанар, нийгэмд үзүүлэх үр өгөөжийг дээшлүүлж бүс нутгийн хэмжээнд тэргүүлэх аудитын дээд байгууллага болох;
        3. **Зорилт 3.** Нийгмийн бүхий л салбарыг хамарсан өргөн хүрээний асуудалд үнэлэлт, дүгнэлт өгөх мэдлэг, чадвар бүхий хангалттай хэмжээний хүний нөөцийг бүрдүүлэх.

# Гурав. Бодлогыг хэрэгжүүлэх үе шат, үйл ажиллагаа

1. Бодлогыг 2018-2026 онд хоёр үе шаттайгаар хэрэгжүүлнэ:
   * 1. Дунд хугацааны буюу 2018-2022 он: Энэ үе шатанд төрийн аудитын хууль эрх зүйн орчныг боловсронгуй болгох замаар хараат бус байдлыг баталгаажуулж, мэргэшсэн, чадварлаг хүний нөөцийг бүрдүүлнэ.
     2. Урт хугацааны буюу 2022-2026 он: Энэ үе шатанд олон улсын хөгжлийн чиг хандлагад нийцсэн төрийн аудитын шинэчлэл хийж, харилцагч талуудтай үр нөлөөтэй харилцан, иргэдийн оролцоог нэмэгдүүлэх механизмыг бий болгох замаар тогтвортой засаглалыг дэмжиж, нийгмийн хөгжилд хувь нэмэр оруулна.
2. Бодлогыг хэрэгжүүлэх үйл ажиллагаа
   1. Төрийн аудитын үйл ажиллагаанд иргэдийн оролцоог нэмэгдүүлж, хяналттай, хариуцлагатай аудитын тогтолцоог бий болгох зорилтын хүрээнд хэрэгжүүлэх үйл ажиллагаа:
      * 1. Иргэд, төрийн аудитын байгууллага хоорондын хамтын ажиллагааны зохицуулалтыг бий болгож, төрийн аудитын үйл ажиллагаанд иргэдийн оролцоог нэмэгдүүлэх тогтолцоо бүрдүүлэх;
        2. Төрийн аудитын тайлан, дүгнэлт, зөвлөмжийг олон нийтэд ил тод мэдээлэх тогтолцоог боловсронгуй болгож, төрийн байгууллагын үйл ажиллагаа, түүний үр дүнгийн талаар иргэдийг бодит мэдээллээр хангах.
   2. “Монгол Улсын тогтвортой хөгжлийн үзэл баримтлал 2030”-ыг хэрэгжүүлэх төрийн аудитын байгууллагын идэвх оролцоог нэмэгдүүлэх сайжруулах зорилтын хүрээнд хэрэгжүүлэх үйл ажиллагаа:
      * 1. Төрийн аудитын хэтийн болон жилийн төлөвлөгөө боловсруулахдаа “Монгол Улсын тогтвортой хөгжлийн үзэл баримтлал 2030”-д тодорхойлсон бодлогын зорилтуудыг тэргүүлэх чиглэл болгон тодорхойлох;
        2. “Монгол Улсын тогтвортой хөгжлийн үзэл баримтлал 2030”-ын 2.4-т заасан тогтвортой хөгжлийн засаглалын бодлогыг Төрийн аудитын байгууллагын үйл ажиллагаанд хэрэгжүүлэх.
      1. Засгийн газар ба төрийн байгууллагуудын хариуцлагатай, ил тод, шударга байдлыг бэхжүүлэн сайн засаглалыг дэмжих зорилтын хүрээнд хэрэгжүүлэх үйл ажиллагаа:
         1. Засгийн газар болон төрийн байгууллагууд, төрийн болон орон нутгийн өмчит болон тэдгээрийн оролцоотой аж ахуйн нэгжүүдийн удирдлага улсын өмч, хөрөнгө нөөцийг тооцоотой удирдаж, арвилан хэмнэлттэй, үр ашигтай захиран зарцуулж буй эсэх талаарх төрийн байгууллагын үйл ажиллагаа, түүний үр дүнг нээлттэй болгох;
         2. Улсын Их Хурлын болон Байнгын хороодын захиалгат аудитын тайланг Улсын Их Хурал болон холбогдох Байнгын хороодоор хэлэлцүүлэх тогтолцоо бий болгох;
         3. Аудитын зөвлөмжийн мөрөөр арга хэмжээ авч, зөрчлийг арилгуулах, бууруулах үр дүнтэй механизмыг бий болгож, зөвлөмжийн хэрэгжилтийн үр нөлөөг сайжруулах;
         4. Төрийн байгууллагуудын төсвийн хөрөнгийг арвилан хэмнэлттэй, үр ашигтай, үр нөлөөтэй зарцуулахад нь зөвлөн дэмждэг байгууллага байхад үйл ажиллагаагаа чиглүүлэх.
      2. Олон улсын төрийн аудитын суурь зарчмуудыг хангах төрийн аудитын хууль эрх зүйн орчинг боловсронгуй болгож, хараат бус байдлыг баталгаажуулж, бэхжүүлэх зорилтын хүрээнд хэрэгжүүлэх үйл ажиллагаа:
         1. НҮБ-ын 2011 оны 66 дугаар тогтоолын 4 дүгээр заалтыг хэрэгжүүлэх зорилгоор Аудитын суурь зарчмын талаарх Лимагийн тунхаглал болон хараат бус байдлын талаарх Мексикийн тунхаглалын зарчмуудыг хэрэгжүүлэх;
         2. Олон Улсын аудитын дээд байгууллагуудын хөгжлийн чиг хандлага, бодлогод нийцсэн Төрийн аудитын тухай хуулийн шинэчилсэн найруулгын төслийг боловсруулж, УИХ-аар батлуулах, үүнтэй уялдуулан төрийн аудитын үйл ажиллагаатай холбогдох бусад хуулийн заалтуудыг боловсронгуй болгох;
      3. Төрийн аудитын тогтолцоонд арга зүй, үйл ажиллагаа, зохион байгуулалтын шинэчлэлийг хийж, олон улсын чиг хандлагад нийцсэн, дэвшилтэт технологи бүхий орчин үеийн төрийн аудитын тогтолцоог төлөвшүүлэх зорилтын хүрээнд хэрэгжүүлэх үйл ажиллагаа:
         1. Төрийн аудитад орчин үеийн дэвшилтэт технологи нэвтрүүлж, төрийн аудитын харилцаа, мэдээллийн системийг бий болгох;
         2. Төрийн аудитын судалгаа, мэдээллийн системийг бий болгож, хөгжүүлэн, төрийн аудитын мэдээллийн аюулгүй байдлыг хангах;
         3. Төрөлжсөн аудит тус бүрийн төлөвлөх, хэрэгжүүлэх, тайлагнах үйл явцад дэвшилтэт технологи нэвтрүүлж, программд суурилсан аудитын арга зүй, аргачлалыг хөгжүүлэх;
         4. Төрийн аудитын үйл ажиллагаа чанартай, үр нөлөөтэй хэрэгжихэд шаардагдах стандарт, гарын авлага, арга зүй, арга хэрэгслийг зохих ёсоор бүрдүүлж, чанарын удирдлагын тогтолцоог хөгжүүлэх.
      4. Төрийн аудитын харилцагч талуудтай харилцах харилцааг хөгжүүлж, төрийн аудитын үйл ажиллагаанд иргэдийн оролцоог нэмэгдүүлэх механизмыг бий болгох зорилтын хүрээнд хэрэгжүүлэх үйл ажиллагаа:
         1. Харилцагч талуудтай байнгын, үр дүнтэй харилцах тогтолцоог бүрдүүлэх;
         2. Харилцагч талуудын мэдээллийн санг бий болгож, харилцагч талуудаас ирсэн оновчтой саналыг хэрэгжүүлэх механизмыг бий болгох;
         3. Төрийн аудитын бодлого, чиглэлтэй аудитын хуулийн этгээдийн тогтолцоо, дотоод аудит болон байгаль орчны, мэдээллийн технологийн зэрэг бусад аудитын салбарын үйл ажиллагааг уялдуулж, хамтын ажиллагааг сайжруулах.
      5. Аудитын чанар, нийгэмд үзүүлэх үр өгөөжийг дээшлүүлж бүс нутгийн хэмжээнд тэргүүлэх аудитын дээд байгууллага болох зорилтын хүрээнд хэрэгжүүлэх үйл ажиллагаа:
         1. Нийгмийн чухал салбар, иргэд олон нийтийн дунд хүлээлт үүсгэсэн гол асуудалд чиглэсэн аудитад мэдээллийн технологи, чадварлаг хүний нөөц, төсөв санхүүг бүрдүүлэн олон улсын стандарт, арга зүйд нийцсэн чанартай аудитыг гүйцэтгэх нөхцөл бололцоог бий болгох;
         2. Аудитын чанарын хяналтын тогтолцоог төлөвшүүлж, санхүүгийн болон гүйцэтгэлийн, нийцлийн аудитад 3 жил тутамд бусад орны аудитын дээд байгууллагуудаар түншийн үнэлгээ хийлгэж байх.
      6. Нийгмийн бүхий л салбарыг хамарсан өргөн хүрээний асуудалд үнэлэлт, дүгнэлт өгөх мэдлэг, чадвар бүхий хангалттай хэмжээний хүний нөөцийг бүрдүүлэх зорилтын хүрээнд хэрэгжүүлэх үйл ажиллагаа:
         1. Хүний нөөцийн чадамжийн хүрээ (Human Resources Competency Framework)-г боловсруулж, үйл ажиллагаандаа нэвтрүүлэх;
         2. Төрийн аудитын мэргэшсэн ажилтнуудын тогтвор суурьшилтай ажиллах нөхцөлийг бүрдүүлэх зорилгоор гүйцэтгэлийн үнэлгээнд тулгуурласан цалин хөлс, урамшуулал болон нийгмийн асуудлыг шийдвэрлэх механизмыг бүрдүүлэх;
         3. Ази тив дэх ИНТОСАИ-н сургалт судалгааны төв байгууллагыг байгуулж, төрийн аудитын мэргэжилтэй ажилтныг гадаад улс оронд олон улсад хүлээн зөвшөөрөгдсөн сургалтын байгууллагад бэлтгэх;
         4. Монгол Улсын хэмжээнд мэргэшсэн аудитор бэлтгэх, мэргэшсэн хүний нөөцийг дотоодын сургалтын байгууллагад сургаж дадлагажуулж, гэрчилгээжүүлэх нэгдсэн тогтолцоог бүрдүүлэх.

# Дөрөв. Бодлогын үр нөлөө, шалгуур үзүүлэлт, хүрэх үр дүн

1. Бодлогын үр нөлөө
   1. Төрийн аудитын талаар төрөөс баримтлах бодлогыг баталж хэрэгжүүлснээр төрийн аудитын хөгжлийг олон улсын чиг хандлагад нийцүүлэх, төрийн байгууллагуудын үйл ажиллагааг зөв зохистой чиглэлд оруулах, иргэдийн оролцоог нэмэгдүүлэх зэрэг бодит үр нөлөө гарах юм.
2. Шалгуур үзүүлэлт
   * 1. Бодлогын зорилтын хэрэгжилтийг 2016 оны түвшин, үзүүлэлттэй харьцуулах ба хүрэх үр дүнг Аудитын дээд байгууллагуудын Олон Улсын стандарт, ИНТОСАИ-н гүйцэтгэлийн хэмжүүрийн үзэл баримтлалын шалгуур үзүүлэлтийн дагуу үе шат тус бүрээр хэмжинэ.
3. Үр дүн
   1. Төрийн аудитын талаар төрөөс баримтлах бодлогыг хэрэгжүүлснээр дараах үр дүнд хүрнэ. Үүнд:
      * 1. Төрийн аудитын байгууллагын хууль эрх зүйн орчин боловсронгуй болж, хараат бус байдал бэхжинэ.
        2. Төрийн аудитын шинэчлэл олон улсын хөгжлийн чиг хандлагад нийцүүлэн хийгдэнэ.
        3. Төрийн аудитын мэргэшсэн, чадварлаг хүний нөөц бүрдэж, иргэдийн оролцоог нэмэгдүүлэх механизм бий болж, нийгмийн хөгжилд хувь нэмэр оруулна.
        4. Төрийн байгууллагын үйл ажиллагааны чанар, үр дүн дээшилж, төрийн байгууллагуудын тогтолцоог сайжруулахад нь зөвлөн тусалдаг төрийн институц бий болно.
        5. Төрийн аудитын байгууллага нь хүмүүнлэг, иргэний байгууллага болж, Монгол Улсын хөгжлийн урт хугацааны зорилтуудыг хэрэгжүүлэхэд дэмжлэг үзүүлнэ.

# Тав. Шаардагдах хөрөнгө, санхүүжилтийн эх үүсвэр

* 1. Төрөөс аудитын талаар төрөөс баримтлах бодлогыг хэрэгжүүлэх арга хэмжээг жил бүрийн эдийн засаг, нийгмийг хөгжүүлэх үндсэн чиглэлд тусгана.
  2. Төрөөс аудитын талаар төрөөс баримтлах бодлогыг хэрэгжүүлэх арга хэмжээний санхүүжилтийг дараах эх үүсвэрээс бүрдүүлнэ. Үүнд:
     1. Улсын болон орон нутгийн төсөв;
     2. Гадаадын зээл, тусламж;
     3. Улсын Их Хурлаас хуульчлан баталсан бусад эх үүсвэр.

# Зургаа. Бодлогын хэрэгжилтийн хяналт-шинжилгээ, үнэлгээ

* 1. Төрийн аудитын байгууллага бодлогын хэрэгжилтэд хоёр жил тутам хяналт-шинжилгээ, үнэлгээ хийж, дөрвөн жил тутамд хөндлөнгийн үнэлгээ хийлгэх ажлыг зохион байгуулна.
  2. Бодлогын хэрэгжилтийг төрийн аудитын байгууллага удирдан зохион байгуулах ба бодлогын хэрэгжилтийн явц, үр дүнгийн тайланг олон нийтэд нээлттэй, ил тод мэдээлж, хэлэлцүүлнэ.

--о0о--

1. Төрийн аудитын байгууллагын 2017 оны статистик [↑](#footnote-ref-1)
2. Аудитын дээд байгууллагыг бэхжүүлэх замаар төрийн удирдлагын үр өгөөж, хариуцлага, үр ашиг ба ил тод байдлыг дээшлүүлэх талаар гарсан Нэгдсэн Үндэсний Байгууллагын Ерөнхий ассамблейн тогтоол. [↑](#footnote-ref-2)